આ વિશે વધુ માહિતી આપતાં સોસાયટીના ચૅરમૅન જયંત દેશમુખે મિડ-ડે લોકલને કહ્યું હતું, વડા પ્રધાન નરેન્દ્ર મોદીના સ્વચ્છતા અભિયાન હેઠળ અમારી સોસાયટીમાં પણ સ્વચ્છતા અભિયાનનું આયોજન કરવામાં આવ્યું હતું. આ અભિયાનમાં સોસાયટીનાં બાળકોથી લઈ સિનિયર સિટિઝન્સ એમ દરેક ઉંમરના લોકોએ ભાગ લીધો હતો અને સોસાયટીના મેઇન રોડ સહિત કમ્પાઉન્ડના વિસ્તારને ક્લીન બનાવ્યો હતો. આ અભિયાનમાં સોસાયટીમાં સફાઈ કરવા માટે સોસાયટીનાં જ ઝાડુ અને હૅન્ડ-ગ્લવ્ઝનો ઉપયોગ કરવામાં આવ્યો હતો. સફાઈ બાદ બાળકોએ પૂંઠાની મદદથી સૂકો કચરો એક જગ્યાએ ભેગો કર્યો હતો અને એને બાળીને નિકાલ કરવામાં આવ્યો હતો જ્યારે અન્ય કચરો કચરાપેટીમાં નાખવામાં આવ્યો હતો. આ અભિયાન દરમ્યાન દર મહિને આ રીતે એક વાર સફાઈ કરી સોસાયટીને ક્લીન રાખવાનું સભ્યોએ નક્કી કર્યું હતું અને હવે પછીના અભિયાનમાં અમારી સોસાયટીના ૬૦૦૦ સ્ક્વેર ફૂટના ગ્રાઉન્ડને ટાર્ગેટ કરવાનું પણ અમે નક્કી કર્યું છે.